

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในส่วนงานของสำนักงานทะเบียนนักศึกษา พ.ศ. ๒๕๖๑**

......................................

 โดยที่เป็นการสมควรกำหนดอำนาจหน้าที่และการแบ่งหน่วยงานภายในส่วนงานของสำนักงานทะเบียนนักศึกษา

 อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑o ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ (ฉบับที่๓) พ.ศ. ๒๕๖๑ อธิการบดีโดยความเห็นชอบของสภามหาวิทยาลัยในคราวประชุมครั้งที่ ๔/๒๕๖๑ เมื่อวันที่ ๓o เมษายน ๒๕๖๑ จึงออกประกาศไว้ดังนี้

 **ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในส่วนงานของสำนักงานทะเบียนนักศึกษา พ.ศ. ๒๕๖๑”

 **ข้อ ๒** ให้สำนักงานทะเบียนนักศึกษามีอำนาจหน้าที่ให้บริการและสนับสนุนการศึกษาที่เกี่ยวกับการจัดทำและบริหารข้อมูลทะเบียนการศึกษา การสนับสนุนและอำนวยความสะดวกในการจัดการเรียนการสอนของมหาวิทยาลัย การดำเนินการเพื่อคัดเลือกบุคคลเข้าศึกษาในมหาวิทยาลัย การดำเนินการเกี่ยวกับการจดทะเบียนรายวิชาและการรับหรือการคืนค่าทำเนียมการศึกษา และอำนาจหน้าที่อื่นที่สภามหาวิทยาลัยหรืออธิการบดีมอบหมาย

 **ข้อ ๓ สำนักงานเลขานุการ** มีอำนาจหน้าที่ด้านการบริหารงานทั่วไป ด้านการวิเคราะห์ วางแผนและจัดทำนโยบายสำนักงานทะเบียนนักศึกษา ด้านการจัดทำยุทธศาสตร์ ด้านการพัฒนาองค์กร ด้านการประกันคุณภาพด้านการบริหารจัดการงบประมาณ ด้านการพัฒนาบุคลากร ด้านการบริหารงานบุคลากรอัตรากำลัง ด้านการบริหารจัดการและดูแลงานสารบรรณ ด้านการประชุมด้านการเงินและบัญชี ด้านการพัสดุจัดซื้อจัดจ้าง ด้านการบริหารอาคารสถานที่ ด้านการยานพาหนะ ด้านงานรับเข้าและทะเบียนประวัตินักศึกษางานทะเบียนและวัดผลด้านงานทะเบียนนักศึกษาท่าพระจันทร์ ศูนย์ลำปางและศูนย์รังสิต ด้านงานแผนและบริหารสำนักงานทะเบียนด้านงานเทคโนโลยีสาระสนเทศและการสื่อสารองค์กรตลอดจนการสนับสนุนการบริหารสำนักงานและอำนาจหน้าที่อื่นที่ผู้อำนวยการสำนักงานทะเบียนนักศึกษามอบหมายมอบหมาย

 **ข้อ ๔** สำนักงานเลขานุการแบ่งหน่วยงานภายในออกเป็น ๕ งาน ดังนี้

 **(๑) งานรับเข้าและทะเบียนประวัตินักศึกษา** มีอำนาจหน้าที่ ด้านการขึ้นทะเบียนเป็นนักศึกษา ด้านการบริหารจัดการทะเบียนประวัตินักศึกษา ด้านการบริหารจัดการสถานภาพนักศึกษา ด้านการผลิตเอกสารรับรองการศึกษา ด้านการบริหารศิษย์เก่า ด้านการแนะแนวการศึกษา ด้านการรับสมัคร ด้านการสอบคัดเลือกการสำรวจสถานภาพทางสังคม ด้านการประกาศผลการสอบคัดเลือกการยืนยันสิทธิเข้าศึกษา

 **(๒) งานทะเบียนและวัดผล** มีอำนาจหน้าที่ด้านการเตรียมฐานข้อมูลจดทะเบียน ด้านการจดทะเบียน ด้านการตรวจสอบผลการจดทะเบียน ด้านการผ่อนผันค่าทำเนียมและคืนเงินค่าทำเนียม ด้านการจัดทำห้องบรรยายและห้องสอบ ด้านการรวบรวมตรวจสอบข้อมูลเกี่ยวกับการศึกษา ด้านการรวบรวมตรวจสอบผลการศึกษา ด้านการตรวจสอบสถานภาพทางวิชาการ ด้านการขึ้นทะเบียนบัณฑิต ด้านการผลิตเอกสารรับรองการศึกษา

 **(๓) งานทะเบียนนักศึกษาศูนย์ท่าพระจันทร์ ศูนย์ลำปางและศูนย์พัทยา** มีอำนาจหน้าที่ด้านการขึ้นทะเบียนเป็นนักศึกษา ด้านการบริหารจัดการทะเบียนประวัตินักศึกษา ด้านการเตรียมฐานข้อมูลจดทะเบียน ด้านการรวบรวมตรวจสอบข้อมูลเกี่ยวกับนักศึกษา ด้านการจดทะเบียน ด้านการตรวจสอบผลการจดทะเบียน ด้านการผ่อนผันค่าทำเนียมและคืนเงินค่าธรรมเนียม ด้านการรวบรวมตรวจสอบผลการศึกษา ด้านการขึ้นทะเบียนบัณฑิตด้านการบริหารจัดการรับเข้าศึกษาศูนย์ท่าพระจันทร์

 **(๔) งานแผนและบริหารสำนักงานทะเบียน** มีอำนาจหน้าที่ด้านงานสารบรรณ ด้านการจัดประชุมบริหารจัดการอาคารสถานที่และยานพาหนะ ด้านการเงินบัญชีและพัสดุ ด้านบริหารบุคคล ด้านวิเคราะห์และวางนโยบายสำนักงาน ด้านงบประมาณ ด้านการติดตามและประเมินผล ด้านการประกันคุณภาพ

 **(๕) งานเทคโนโลยีสาระสนเทศและสื่อสารองค์กร** มีอำนาจหน้าที่ด้านการบริหารและดูแลระบบเครือข่ายระบบฐานข้อมูลเว็บไซต์ของสำนักงาน ด้านการประมวลผลทะเบียนนักศึกษา ด้านการบริการทางด้านเทคโนโลยีให้บุคลากรฝ่ายต่างๆ ด้านบริการระบบสาระสนเทศเพื่อการบริหารและการจัดการ ด้านการประชาสัมพันธ์เผยแพร่ข้อมูลและข่าวสารองค์กร ด้านการออกแบบผลิตสื่อสิ่งพิมพ์หรืออิเล็กทรอนิกส์เพื่อการประชาสัมพันธ์องค์กร ด้านการประสานงานต่างๆและปฎิบัติหน้าที่อื่นตามที่ได้รับมอบหมาย

 ทั้งนี้ตั้งแต่บัดนี้เป็นต้นไป

 ประกาศ ณ วันที่ ๒ กรกฎาคม พ.ศ. ๒๕๖๑

 (รองศาสตราจารย์ เกศินี วิฑูรชาติ)

 อธิการบดี